钦定古今图书集成/明伦汇编/官常典/第504卷 > 蔚昭敏
## 钦定古今图书集成/明伦汇编/官常典/第504卷 > 蔚昭敏

按《宋史》本传：“昭敏字仲明，开封祥符人。父兴，事周世
宗，数战伐有功。又从太宗平太原，终龙尉都虞候。真
宗为襄王，昭敏自东班殿侍选隶襄王府。帝即位，授
西头供奉官，累迁崇仪使、冀贝行营兵马都监。契丹
以五千骑突至冀州城南，昭敏帅部兵与战，败之，得
其器甲，贼遁去，而师不失一人。咸平四年，领顺州刺”
史、定州行营钤辖兼押大阵，又为镇、定、高阳关三路
先锋。契丹入寇，帝北巡，至大名，契丹退趋莫州，昭敏
与范廷召追至莫州东三十里，斩首万馀级，擒生口
甚众，契丹委器甲遁去。拜唐州团练使，累迁至殿前
副都指挥使，迁都指挥使、保静军节度使。以足疾，命
入谒，无拜，卒，赠侍中。